La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 8 de novembre de 2018 que són les que els corresponen els números 405/2018 a 408/2018, i que es tramitaran de conformitat amb la valoració de les admissions que s'ha dut a terme.
Es presenta l'anàlisi sobre l'estat d'execució de totes les Resolucions de la Comissió en l'àmbit de les aportacions als grups municipals.
Es donen per llegides les actes de les sessions corresponents als dies 25 d'octubre i 8 de novembre, corresponents a la sessió trenta-sisena i trenta-vuitena del Ple de l'any 2018.
Proposta de resolució d'estimació de la Reclamació 216/2018
La senyora Elisabet Samarra, ponent de la Proposta de resolució d'estimació de la Reclamació 216/2018, plantejada contra l'Ajuntament de l'Hospitalet de Llobregat, i que fa referència a les quantitats atorgades pel propi Ajuntament de l'Hospitalet als grups municipals des de l'any 1985 fins a finals del 2017, així com els justificants documentals dels portaveus conforme han rebut aquestes quantitats, exposa la fonamentació que duu a l'estimació de la seva reclamació.
Proposta de resolució d'estimació de la Reclamació 257/2018
El senyor Josep Mir, ponent de la Proposta de resolució d'estimació de la Reclamació 257/2018 i de la relativa a la Reclamació 281/2018, que és objecte d'anàlisi en el punt sisè de l'ordre del dia del Ple, ambdues formulades contra l'Oficina Antifrau de Catalunya (OAC), i en les quals es demana accés a documentació relativa a un expedient de l'OAC, per part d'una persona interessada en l'expedient en qüestió i per part de l'Ajuntament de l'Hospitalet de Llobregat, administració concernida pel procediment d'investigació de l'OAC, analitza conjuntament ambdues propostes i el diferent sentit de resolució que planteja.
En la Proposta de resolució d'estimació de la Reclamació 257/2018 la persona reclamant és la persona interessada, element determinant que duu a l'estimació de la seva reclamació.
El ponent de la Proposta exposa la regulació sectorial que regula els procediments d'investigació de l'OAC i la naturalesa de la informació sol·licitada, així com que es disposa del consentiment exprés de les altres persones afectades.
A diferència d'aquesta primera proposta, en la relativa a la Reclamació 281/2018, el ponent proposa la desestimació de l'accés a la informació reclamada, atès que l'Ajuntament no té un interès personal directe en la informació sol·licitada que revesteixi la mateixa intensitat que la d'una persona afectada per la investigació i en cap cas ha estat formulada aquesta al·legació.
La senyora Elisabet Samarra formula una proposta d'esmena en aquesta segona Proposta de resolució que serà introduïda pel ponent en el text definitiu.
Es considera oportú destacar aquestes dues resolucions al web de la Comissió de forma conjunta a fi de fer constar que es reconeix l'accés a un expedient de l'OAC per part de la persona interessada perquè es considera que té un dret d'accés reforçat en el procediment però es desestima el dret d'accés de l'Ajuntament de l'Hospitalet de Llobregat en entendre que manca una part de la fortalesa dels drets en conflicte a l'hora de ponderar l'accés de la part reclamant respecte el límit que opera en aquesta matèria de conformitat amb la normativa específica reguladora del procediment.
Proposta de resolució de desestimació de la Reclamació 267/2018
La senyora Elisabet Samarra, ponent de la Proposta de resolució de desestimació de la Reclamació 267/2018, plantejada contra l'Àrea Metropolitana de Barcelona (AMB), i que fa referència a l'accés a una còpia del permís o autorització concedit per la Comissió de Control dels Dispositius de Videovigilància de Catalunya de totes les càmeres col·locades a oficines i edificis de l'AMB, exposa la fonamentació que duu a la desestimació de les reclamacions, atès que les càmeres de l'entitat no queden subjectes al règim d'autorització esmentat per la persona reclamant i per tant es proposa la desestimació de la reclamació atès que la resolució impugnada ja posava de manifest que no existeix aquesta informació, tot i que hauria estat desitjable que l'AMB hagués donat una resposta més completa a la persona reclamant.
Proposta de resolució de desestimació de la Reclamació 268/2018
La senyora Elisabet Samarra, ponent de la Proposta de resolució de desestimació de la Reclamació 268/2018, plantejada contra l'Àrea Metropolitana de Barcelona, i que fa referència a les quantitats percebudes per any per cada grup metropolità des del 1985, així com el document acreditatiu del portaveu de cada grup acreditatiu d'haver rebut l'aportació i desglossament i justificació amb factures de la destinació de les aportacions des dels anys 2013 a 2017, exposa la fonamentació que duu a la desestimació de les reclamacions, atès que en els termes en què la informació va ser sol·licitada ha quedat acreditat que la informació lliurada és la única de la qual es disposa i s'ha justificat que la resta d'informació o bé no se'n disposa perquè no era exigible, o bé ha estat estimada.
Proposta de resolució de desestimació de la Reclamació 281/2018
És objecte d'anàlisi en el punt tercer del present ordre del dia.
Proposta de resolució d'estimació de la Reclamació 320/2018
La senyora Elisabet Samarra, ponent de la Proposta de resolució d'estimació de la Reclamació 320/2018, plantejada contra el Departament de Polítiques Digitals i Administració Pública de la Generalitat de Catalunya, relativa a l'accés als correus electrònics del personal de la Generalitat per part del Sindicat IAC CATAC, exposa la tramitació de l'expedient i la fonamentació del caràcter estimatori de la Proposta que presenta.
Es considera habilitació legal suficient per a l'accés a les dades del correu electrònic de les persones que treballen a la Generalitat l'exercici de les funcions de representació que els corresponen com a òrgan sindical, de conformitat amb el posicionament expressat per l'Autoritat Catalana de Protecció de Dades en el seu informe emès en aquest expedient.
Proposta de resolució d'estimació de la Reclamació 329/2018
El senyor Josep Mir, ponent de la Proposta d'estimació de la Reclamació 329/2018, que s'ha formulat contra Ports de Catalunya del Departament de Territori i Sostenibilitat de la Generalitat de Catalunya i que fa referència a l'accés a l'expedient relatiu a la concessió de la construcció d'una dàrsena al port de Vilanova i la Geltrú, exposa la fonamentació que duu a l'estimació de la reclamació.
El ponent exposa que la part reclamant és propietària minoritària d'una part del capital social de l'empresa concessionària i analitza els elements que exclouen l'aplicació de la limitació a l'accés a la informació pública per confidencialitat de la informació prevista en una norma amb rang de llei.
Es considera convenient destacar la resolució d'aquesta reclamació al web de la Comissió.
Proposta de resolució de finalització de la Reclamació 338/2018 per pèrdua d'objecte
El senyor Josep Mir, ponent de la Proposta de finalització per pèrdua d'objecte de la Reclamació 365/2018, que s'ha plantejat contra l'Ajuntament de Tarragona, i que fa referència als plans de protecció i seguretat d'edificis públics, exposa els elements de tramitació que han dut al tancament d'aquest procediment per pèrdua sobrevinguda de l'objecte de la reclamació.
Proposta de resolució d'estimació de la Reclamació 355/2018
La senyora Elisabet Samarra, ponent de la Proposta d'estimació de la Reclamació 355/2108, formulada contra l'Ajuntament del Morell, en relació amb l'accés a uns projectes fets amb ocasió de l'assessorament extern sobre l'Escola Municipal de Música, així com els diners invertits en les tasques relacionades amb aquest assessorament des del 2016 fins l'actualitat, exposa la fonamentació que duu a l'estimació de la seva reclamació un cop analitzada la naturalesa de la informació sol·licitada i la falta de col·laboració de l'Ajuntament.
Proposta de resolució de finalització de la Reclamació 358/2018 per pèrdua d'objecte
El senyor Josep Mir, ponent de la Proposta de resolució de finalització de la Reclamació 358/2018, plantejada contra l'Ajuntament de l'Hospitalet de Llobregat per accedir a uns expedients de concurs per proveir tres llocs de treball d'Inspecció a l'Àrea de Seguretat i Civisme de l'Ajuntament comenta els aspectes de tramitació que han dut a la finalització per pèrdua sobrevinguda de l'objecte de la d'aquesta reclamació, així com de les dues que són objecte d'anàlisi en el punt dotzè, tretzè i catorzè de l'ordre del dia d'aquest Ple.
En totes elles la informació sol·licitada, per la mateixa part reclamant, la Secció Sindical de Comissions Obreres, és informació relativa a expedients de selecció de llocs de treball de la Corporació i la informació ha estat lliurada durant la tramitació del procediment de reclamació davant la GAIP.
Proposta de resolució de finalització de la Reclamació 359/2018 per pèrdua d'objecte
Proposta de resolució de finalització de la Reclamació 360/2018 per pèrdua d'objecte
Proposta de resolució de finalització de la Reclamació 361/2018 per pèrdua d'objecte
Es comenta la proposta que s'ha fet al Gabinet Tècnic del Departament per a millorar el cercador de resolucions i dictàmens al web de la Comissió, així com per a la presentació gràfica de la informació sobre l'activitat de la GAIP a les memòries i per a la seva difusió.